**Preken dåpsgudstjeneste 22.06.2014 Søgne menighet**

Sokneprest Hilde Elise Andreassen

For 500 år siden satt det en mann bøyd over bordet på rommet sitt. Han var ensom og redd. Mange år tidligere hadde han havnet midt i et forferdelig tordenvær og skrekkslagen lovet Gud å bli munk hvis han overlevde. Det løftet holdt han – han gikk inn i klosteret.

Men likevel: ”Jeg duger ikke til noe. Jeg har sviktet Gud så mange ganger. Troen min strekker ikke til.” Tankene hans er svarte.

Men så dukker det plutselig opp en tanke hos han – en tanke som sprer et lite lys inni han. Strekker seg etter en krittbit og rabler ned et par ord på bordplaten foran seg: ”Jeg er døpt”

Resten av livet – når de svarte tankene meldte seg – gjentok han dette for seg selv: ”Jeg er døpt”. Mannen ved bordet var Martin Luther, en av Europas mest kjente teologer. Grunnleggeren av den kirka som vi er en del av; den lutherske. Ordene han skrev på bordet skulle han gjenta mange ganger i løpet av livet. (Gjerne på latin – det var kirkens språk: Baptisatus sum!)

Det ble resten av livet en trygghet for Martin Luther fordi dåpen ikke handlet om noe han selv hadde fått til – det var Gud som gjorde jobben og gav ham et evig bevis på at Martin tilhørte Gud.

For 2000 år siden gav Jesus disiplene sine et oppdrag før han dro opp til himmelen, gav han disiplene sine et oppdrag. Det oppdraget har to navn: misjonsbefalingen eller dåpsbefalingen. Jesus sa til dem at de skulle gå og gjøre alle folkeslag til disipler. Døp dem og lær dem. Og det gjorde de. De døpte og de fortalte om Jesus. Og 2000 år senere holder vi på med det samme. Vi døper og vi forteller om Jesus. Og i dag skal vi døpe Sebastian og Emma Anine.

Men hva er egentlig dåpen? Skjer det noe i dåpen? Eller er det bare noe symbolsk?

I den norske kirke kaller vi dåpen for et sakrament. Vi har to sakramenter: dåp og nattverd. Sakrament i den lutherske kirke:

* Hellig handling, altså en handling der Gud virker
* Jesus selv som har innstiftet handlingen
* Består av en synlig handling og et usynlig mysterium.
* Synlig handling i dåp: du får vann på hodet
* Usynlig mysterium: Frelst og Guds barn. Syndenes tilgivelse og Den Hellige Ånd. Evig liv.

Som vi har lest fra Paulus sitt brev til Titus.

***5*** *Han frelste oss,
ikke på grunn av våre rettferdige gjerninger,
men fordi han er barmhjertig.
Han frelste oss
ved badet som gjenføder
og fornyer ved Den hellige ånd,****6*** *som han så rikelig har øst ut over oss
ved Jesus Kristus, vår frelser,****7*** *så vi skulle bli rettferdige ved hans nåde
og bli arvinger til det evige liv, som er vårt håp.*

Hvis vi tror at vi blir Guds barn i dåpen. Hva da med de barna som ikke blir døpt. Er ikke de Guds barn? Og hva skal så små barn med syndstilgivelse? De har jo ikke gjort noe galt?

Mange tror at kristendom først og fremst handler om å gjøre eller ikke gjøre gale ting. Og i det perspektivet er det jo unaturlig å døpe barn. Men det handler om hvordan vi forstår begrepet synd. Arvesynd = mennesket vil selv være Gud, en del av det å være menneske etter syndefallet. Synd mye dypere enn konkrete synder. Vi viser oss ikke bare som syndere i de gjerninger vi gjør/ikke gjør, men i det faktum at vi hører til en menneskeslekt som så å si “har vendt ryggen” til Gud. Vi er født med en skepsis/protest mot Gud. Derfor trenger vi alle tilgivelse for vår synd.

Men ikke dermed sagt at barn som ikke blir døpt, går fortapt. Det har aldri den norske kirke ment. Selv om det kanskje vil være en logisk konsekvens for våre hjerner. Gud større enn sine egne ordninger og har en særlig omsorg for alle barn, enten de er døpt eller ei. Likevel får vi noen gaver i dåpen. Vi blir merka med korstegnet – et eiendomsmerke som viser at vi hører til hos Gud. Gud elsker alle, men i dåpen blir vi hans! I dåpen takker vi Gud for livets store under og for barnet som bæres til dåp. Vel vitende om at veien kan bli både kronglete og bratt, legger vi barnet i Guds hender.

Dåpen er Guds gave. Det er Gud som handler i dåpen. Da Peter forkynte evangeliet for folket i Jerusalem, formante han dem: “Vend om og la dere døpe i Jesu Kristi navn, hver og en av dere, så dere får tilgivelse for syndene, og dere skal få Den Hellige Ånds gave” Det er verd å legge merke til passivformen: “la dere døpe”. Her er det Gud som handler. Det tales dessuten om å få to gaver: tilgivelse for syndene og Den Hellige Ånds gave. Begge deler er det bare Gud som kan gi.

I bibeltekstene som omtaler dåp, ser vi at tro og dåp er uløselig knyttet sammen. Dåp uten tro er utenkelig. Og tro uten dåp er utenkelig. I land der ingen har hørt om Jesus, er det vanlig at folk først begynner å tro på Jesus, og så blir døpt. Troen kommer alltid først. Slik er det faktisk også i forbindelse med barnedåp. På grunnlag av foreldrenes tro og gode ønsker for barnet, bæres barnet til dåp. I evangeliene har vi et interessant eksempel på en tilsvarende praksis: Det fortelles om noen menn som bar en lam mann til Jesus. De gjorde det fordi de trodde at Jesus kunne hjelpe den lamme. Det sies ingenting om den lammes tanker og tro, men det står slik: “Da Jesus så deres tro, sa han til den lamme: ’Sønn, dine synder er tilgitt’” (Markus 2,5).

Slik kan andres tro føre et menneske til Jesus. Men troen stopper ikke der. Når et barn blir døpt, sier presten: “Jeg tegner deg med det hellige korsets tegn, til et vitnesbyrd om at du skal tilhøre den korsfestede og oppstandne Jesus Kristus og tro på ham.” Dåpen er ment å være innledningen til et liv i tro. Dåpskjolene som brukes ved barnedåp i Den norske kirke er ofte mye lengre enn barna. Dette symboliserer nettopp dette at troen kan vokse med oss etter hvert som vi blir større. I den troen er det også plass til tvil og undring. Ingen av oss forstår alt. Vi er alle underveis – i livet og i troen.

Trosbekjennelsen: Jeg tror på Gud Fader… Da de skulle oversette til latin, valgte de en interessant formulering. Jeg tror heter på latin «credo». De valgte ikke:

Credo Deum = Jeg tror at det finnes en Gud

Credo Deo = Jeg tror på det Gud sier

De valgte Credo in Deum = Jeg tror meg inn i Gud, slik vi ville sagt «Jeg begir meg inn i skogen». Det forteller oss noe viktig. Nemlig at vi vokser med troen. Det er ikke en fiks ferdig tro, men en gave vi vokser med. Troen blir til mens vi går. Med vår tvil og undring og glede og sorg begir vi oss inn i Gud. I dåpen får vi en ny identitet. Den er ikke knyttet til følelser eller forstand, men at vi er døpt i den treenige Guds navn.

(Ta fram en seddel)

Alle norske sedler har et vannmerke som garanterer at seddelen er ekte.. Ikke synlig, men synlig hvis du holder den opp mot lyset. Det forsvinner aldri. Du kan prøve å viske det ut, skrive på seddelen, vaske den, men merket blir ikke borte. Det synes ikke utenpå et menneske at han eller hun er døpt, men dåpen forsvinner ikke av den grunn.

Vannmerket er et portrett. Vi har et usynlig bilde av Gud i oss. Skapt i Guds bilde og hører Herren til. Det gjør oss mye mer verdifulle enn all verdens sedler.

I dåpen tenner vi ett lys for hvert dåpsbarn. Lyset står og brenner. Lyset minner oss om jul, menneskenes lys som skinner i mørket er kommet til verden. Det er også påske, påskemorgens sol, lyset over graven som gir livshåp. Og det er dåpen: å få vandre på livets vei i Guds lys. Dåpens lys minner om trøst og fremtid, om evig liv, om lyset som viser veien hjem. Jesus sa: Som lys er jeg kommet til verden, for at ingen som tror på meg, skal bli i mørket. (Joh 12, 46)

Så kan vi i tillit og trygghet si som Martin Luther:

Baptisatus sum. Jeg er døpt☺

Ære være Faderen og Sønnen og DHÅ som var og er og blir en sann Gud fra evighet til evighet. Amen

Kilder:

kirken.no

Voksenkatekismen (Harald Kaasa Hammer/Kjetil Vestel Haga)

Con Dios (Johan og Kristina Reftel, Verbum)

Corazon (Kristina Reftel, Verbum)